Broj: 711-I-3948-M-94/20-03-17

Zagreb, 25. rujna 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 18. stavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Predraga Stojanovića, zamjenika gradonačelnika Grada Belog Manastira,** za davanjem mišljenja Povjerenstva, na 99. sjednici, održanoj 25. rujna 2020., daje sljedeće:

**MIŠLJENJE**

1. **Grad Beli Manastir može stupiti u poslovni odnos s ugostiteljskim obrtom M Ugostiteljstvo, u vlasništvu …………, supruge dužnosnika Predraga Stojanovića, zamjenika gradonačelnika Grada Belog Manastira, ukoliko navedeni dužnosnik postupi sukladno uputama Povjerenstva iz ovog mišljenja, a u cilju izbjegavanja sukoba interesa.**
2. **Dužnosnik je dužan gradonačelniku te članovima Gradskog vijeća Grada Belog Manastira deklarirati okolnost da je poslovni subjekt iz točke I. izreke podnio zahtjev za dodjelu sredstava u okviru Programa dodjele bespovratnih sredstava poduzetništvu i obrtništvu kao pomoć gospodarstvu na području Grada Belog Manastira u ublažavanju posljedica epidemije koronavirusa (COVID-19) te je dužan navedenu okolnost javno objaviti i na internetskim stranicama Grada Belog Manastira.**
3. **Dužnosnik je obvezan izuzeti se od svakog, pa i posrednog, oblika sudjelovanja u provedbi postupka javnog natječaja, ukoliko bi se povodom obnašanja dužnosti zamjenika gradonačelnika Grada Belog Manastira eventualno našao u toj situaciji.**
4. **Dužnosnik odnosno Grad Beli Manastir dužni su prije stupanja u poslovni odnos, dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva.**
5. **Povjerenstvo će u posebnoj odluci utvrditi jesu li upute Povjerenstva provedene na način koji omogućuje izbjegavanje sukoba interesa dužnosnika i osigurava zakonito postupanje u konkretnom slučaju.**

Obrazloženje

Zahtjev za davanjem mišljenja Povjerenstva podnio je dužnosnik Predrag Stojanović, zamjenik gradonačelnika Grada Belog Manastira. U knjigama ulazne pošte Povjerenstva zahtjev je zaprimljen 15. rujna 2020. pod poslovnim brojem 711-U-3339-M-94/20-01-3, povodom kojeg se vodi predmet broj M-94/20. Istog dana u Povjerenstvu zaprimljena je pod brojem 711-U-3340-M-94/20-02-3 relevantna dokumentacija uz navedeni zahtjev za mišljenje.

Člankom 3. stavkom 1. podstavkom 39. ZSSI-a, propisano je da su gradonačelnici i njihovi zamjenici dužnosnici u smislu navedenog zakona. Uvidom u Registar dužnosnika koji vodi Povjerenstvo utvrđeno je da Predrag Stojanović obnaša dužnost zamjenika gradonačelnika Grada Belog Manastira, stoga je dužnosnik povodom obnašanja navedene dužnosti, obvezan postupati sukladno odredbama ZSSI.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U podnesenom zahtjevu dužnosnik u bitnom navodi da je odlukom Stožera civilne zaštite Republike Hrvatske o mjerama ograničavanja društvenih okupljanja, rada u trgovini, uslužnih djelatnosti i održavanja sportskih i kulturnih događanja od 19. ožujka 2020.g., među brojnim protuepidemijskim mjerama koje se nalažu tom Odlukom, naložena i obustava rada ugostiteljskih objekata svih kategorija, na području cijele Republike Hrvatske. Navodi da je Grad Beli Manastir u svrhu ublažavanja negativnih posljedica uzrokovanih epidemijom poduzeo prve mjere pomoći gospodarstvu tijekom privremene obustave rada, kao što je oslobađanje od plaćanja zakupa poslovnih prostora, odnosno zakupa javnih površina, oslobađanje gospodarskih subjekata od plaćanja komunalne naknade i druge mjere.

Nadalje dužnosnik navodi da je mjeru oslobađanja od plaćanja zakupa javne površine i oslobađanja od plaćanja komunalne naknade tijekom privremene obustave rada iskoristio i Ugostiteljski obrt M Ugostiteljstvo, u vlasništvu njegove supruge ……………… te da je Gradsko vijeće Grada Belog Manastira na sjednici  održanoj 17. lipnja 2020.g. pod 3. točkom usvojilo Program dodjele bespovratnih sredstava poduzetništvu i obrtništvu kao pomoć gospodarstvu na području Grada Belog Manastira u ublažavanju posljedica epidemije koronavirusa (COVID-19).

 Dužnosnik traži mišljenje Povjerenstva je li, kao zamjenik gradonačelnika Grada Belog Manastira, u sukobu interesa ako Grad Beli Manastir, nakon što je utvrđeno da obrt u vlasništvu dužnosnikove supruge ispunjava uvijete Programa, dodjeli bespovratna sredstava navedenom obrtu kao pomoć za očuvanje radnih mjesta (četiri zaposlene osobe) i ublažavanje posljedica epidemije.

Zahtjevu za mišljenje priloženi su Odluka o hitnim mjerama potpore stanovništvu i pravnim subjektima na području Grada Belog Manastira, koju je donijelo Gradsko vijeće Grada Belog Manastira na 28. sjednici održanoj dana 30. ožujka 2020.g., a kojom je Grad Beli Manastir poduzeo hitne mjere potpore stanovništvu i pravnim subjektima na području Grada, kao što su oslobođenje zakupnika od plaćanja zakupa poslovnog prostora i zakupa javne površine za korištenje istih u razdoblju 1. travnja 2020.g. do 31. prosinca 2020.g., obustava svih ovršnih postupaka za nenaplaćena potraživanja od dana stupanja na snagu te Odluke do 30. lipnja 2020.g., obustava obračun zateznih kamata na zakašnjela plaćanja prema Gradu Belom Manastiru po svim osnovama od dana stupanja na snagu te Odluke do 31. prosinca 2020.g. te druge mjere.

Zahtjevu je priložen i Program dodjele bespovratnih sredstava poduzetništvu i obrtništvu kao pomoć gospodarstvu na području Grada Belog Manastira u ublažavanju posljedica epidemije koronavirusa (COVID-19), koji je Gradsko vijeće Grada Belog Manastira donijelo na 31. sjednici, održanoj dana 17. lipnja 2020.g.

Člankom 2. navedenog Programa utvrđeno je da dodjelu potpore po tom Programu mogu ostvariti do 2.000,00 kuna po zaposlenoj osobi svi podnositelji zahtjeva koji imaju zabranu rada sukladno Odluci Stožera civilne zaštite Republike Hrvatske o mjerama ograničavanja društvenih okupljanja, rada u trgovini, uslužnih djelatnosti i održavanja sportskih i kulturnih događanja od 19. ožujka 2020.g. odnosno do 1.500,00 kn po zaposlenoj osobi koji imaju zabranu rada sukladno Odluci Stožera civilne zaštite Republike Hrvatske o mjerama ograničavanja društvenih okupljanja, rada u trgovini, uslužnih djelatnosti i održavanja sportskih i kulturnih događanja od 19. ožujka 2020. godine, a imaju poslovni prostor u kojem aktivno provode gospodarsku djelatnost na području Grada Belog Manastira.

Člankom 3. Programa navodi se da se sredstva koje će se dodjeljivati po tom Programu imati obilježje bespovratnih potpora, te potpora male vrijednosti. Bespovratne potpore temeljem tog Programa dodjeljuju se sukladno Uredbi komisije (EU) br. 1407/2013 od 18. prosinca 2013.g. o primjeni članka 107.1108. Ugovora o funkcioniranju Europske unije na de minimis potpore.

Člankom 4. Programa definirani su korisnici Programa kao obrtnici, mikro i mali subjekti malog gospodarstva definirani Zakonom o poticanju razvoja malog gospodarstva ("Narodne novine, broj: 29/02., 63/07., 53/12., 56/13. i 121/16.) koji aktivno obavljaju gospodarske djelatnosti na području Grada Belog Manastira i ispunjavaju propisane uvjete, a prema članku 5. istog Programa sredstva za njegovu realizaciju osigurana su u Proračunu Grada Belog Manastira za 2020.g., pod stavkom Aktivnost A100503 Subvencioniranje poduzetništva, R104 Subvencije obrtnicima, malim i srednjim poduzetnicima.

Člankom 6. Programa propisano je da korisnik potpore dodijeljena može koristiti za zakup poslovnoga prostora, mjesečne troškove poslovnoga prostora (troškovi potrošnje električne energije, grijanja, odvoza otpada i vode), plaću za zaposlene iznad iznosa dobivenog putem mjera Hrvatskog zavoda za zapošljavanje, uključujući i doprinose na plaću te trošak sirovine i potrošnog materijala za rad osnovne djelatnosti

Sukladno članku 7. Programa korisnik podnosi pisani zahtjev podnosi zahtjev za dodjelu sredstava Gradu Belom Manastiru nakon objavljivanja Javnog poziva na oglasnoj ploči i internetskim stranicama Grada te se isti prema članku 8. može podnijeti od dana objave Javnog poziva, do iskorištenja raspoloživih sredstava predviđenih u Proračunu Grada Belog Manastira za ovaj Program, a najkasnije do 1. rujna 2020. g.

Člankom 9. Programa propisano je da ocjenu i valjanost podnesenih zahtjeva provodi Upravni odjel Grada Belog Manastira nadležan za poslove gospodarstva, te da na prijedlog nadležnog Upravnog odjela konačnu odluku o dodjeli sredstava donosi gradonačelnik Grada Belog Manastira. Upravni odjel Grada Belog Manastira nadležan za poslove gospodarstva sve zaprimljene zahtjeve obrađivat će prema redoslijedu zaprimanja.

Prema članku 10. Programa nakon što nadležni Upravni odjel utvrdi da podnositelj ispunjava sve uvjete te da je zahtjev sa kompletnom dokumentacijom pravovaljan, prijedlog dodjele bespovratne potpore dostavlja se gradonačelniku radi donošenja konačne odluke, a odlukom o dodjeli bespovratnih sredstava određuje se obveza sklapanja Ugovora o uvjetima korištenja sredstava između Grada Belog Manastira i korisnika koji je ostvario pravo za sredstva iz tog Programa.

Člankom 12. Programa propisano je da je nakon završetka Programa, korisnik sredstava potpore obvezan podnijeti pisano izvješće sa potrebnom dokumentacijom o utrošku sredstava iz ovog Programa.

Člankom 18. stavkom 1. ZSSI-a propisano je da u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5% ili više udjela u vlasništvu, dužnosnik je dužan o tome pravodobno obavijestiti Povjerenstvo. Povjerenstvo će u roku od 15 dana od dana zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu s istim Zakonom.

Člankom 18. stavkom 4. ZSSI-a propisano je da dužnosnik, odnosno tijelo u kojem dužnosnik obnaša dužnost, obvezno prije stupanja u poslovni odnos dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Sukladno stavku 5. istog članka ZSSI-a, Povjerenstvo će posebnom odlukom utvrditi jesu li dane upute provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju. Člankom 18. stavkom 6. ZSSI-a propisano je da su pravni poslovi koji su sklopljeni protivno uputama Povjerenstva ili dostavom nepotpune ili neistinite dokumentacije ili na bilo koji drugi način protivno odredbama članka 18. ZSSI-a ništetni te Povjerenstvo bez odgađanja dostavlja takav predmet nadležnom državnom odvjetništvu na daljnje postupanje radi utvrđivanja ništetnosti pravnog posla.

Člankom 4. stavkom 2. ZSSI-a propisano je da su članovi obitelji dužnosnika, u smislu toga Zakona, bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj odnosno posvojenik dužnosnika. Sukladno navedenoj odredbi, bračni drug dužnosnika je član obitelji dužnosnika u smislu članka 18. stavka 1. u vezi s člankom 4. stavkom 2. ZSSI-a.

Člankom 4. stavkom 3. ZSSI-a propisano je da se poslovni odnos u smislu odredbi ZSSI-a odnosi na ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva, osim državnih potpora u slučaju elementarnih nepogoda.

Člankom 4. stavkom 4. ZSSI-a, propisano je da se poslovnim subjektima u smislu navedenog zakona smatraju trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na nepristranost dužnosnika u obavljanju javne dužnosti.

Povjerenstvo obrazlaže da je zakonodavac situacije iz članka 18. stavka 1. ZSSI-a, dakle situacije u kojima tijelo javne vlasti u kojem dužnosnik obnaša dužnost stupa u poslovni odnos s poslovnim subjektom u kojem član obitelji dužnosnika ima udjele u vlasništvu, predvidio kao situacije u kojima se pretpostavlja utjecaj privatnog interesa člana obitelji na dužnosnikovu nepristranost prilikom donošenja odluka koje se odnose na takav poslovni odnos. Svrha instituta prethodne obavijesti iz članka 18. ZSSI-a jest da Povjerenstvo prije nastanka određenog poslovnog odnosa ukaže dužnosniku na mjere koje dužnosnik i tijelo u kojem obnaša dužnost moraju poduzeti kako bi se zaštitio javni interes.

Povjerenstvo nadalje ističe da su dužnosnici sukladno članku 5. ZSSI-a obvezni postupati sukladno načelu da se javna dužnost obnaša u javnom interesu, kao osnovnom načelu iz kojeg se izvode i ostala načela obnašanja javnih dužnosti i dobrog upravljanja u situacijama u kojima privatni interes dužnosnika dolazi u koliziju ili bi mogao doći u koliziju s javnim interesom. Načela savjesnosti, odgovornosti i nepristranosti u obnašanju javne dužnosti obvezuju dužnosnike da u cilju očuvanja vlastite vjerodostojnosti, kao i u cilju očuvanja povjerenja građana u tijela javne vlasti, ne koriste obnašanje javne dužnosti za osobni probitak ili probitak osobe koja je s njima povezana.

Povjerenstvo zaključuje da ne postoji zapreka za stupanje Grada Belog Manastira u poslovni odnos s obrtom čija je vlasnica supruga dužnosnika Predraga Stojanovića, pod uvjetom da navedeni dužnosnik postupi u skladu s uputama Povjerenstva iz izreke ovog mišljenja.

U konkretnoj situaciji na temelju Programa koje je donijelo Gradsko vijeće Grada Belog Manastira, svi poslovni subjekti koji obavljaju gospodarsku djelatnost na području Grada, a uslijed posebnih okolnosti uvjetovanih epidemijom COVID-19 narušena im je gospodarska aktivnost, imaju pravo na potporu iz proračuna Grada Belog Manastira do propisane visine po zaposlenoj osobi. Zahtjev se podnosi nadležnom Upravnom odjelu Grada za poslove gospodarstva koji ocjenjuje njegovu valjanost te potom predlaže gradonačelniku Grada donošenje konačne odluke o dodjeli sredstava, pri čemu će se zahtjevi ocjenjivati prema redoslijedu zaprimanja do iskorištenja svih raspoloživih sredstava prema tom Programu, te su korisnici kojima su sredstava odobrena dužni opravdati njihovo namjensko trošenje.

Poslovni subjekt iz članka 4. stavka 4. ZSSI-a, u vlasništvu člana obitelji dužnosnika Predraga Stojanovića, odobravanjem potpore prema predmetnom Programu stupa u poslovni odnos u smislu članka 4. stavka 3. ZSSI-a s tijelom javne vlasti u kojem dužnosnik obnaša dužnost, čime dolazi do primjene odredbe članka 18. stavka 1. ZSSI-a koja se odnosi na obvezu pravodobnog obavještavanja Povjerenstva o namjeri stupanja u takav poslovni odnos.

Iz zaprimljene dokumentacije nije utvrđeno da bi dužnosnik u obnašanju dužnosti zamjenika gradonačelnika Grada Belog Manastira poduzimao radnje koje bi prethodile nastanku navedenog poslovnog odnosa, već da odluku o tome donosi gradonačelnik Grada.

Međutim, dužnosnik Predrag Stojanović je u svrhu jačanja transparentnosti u obnašanju javnih dužnosti i očuvanja vlastitog integriteta, obvezan gradonačelniku te članovima Gradskog vijeća Grada Belog Manastira deklarirati okolnost da je obrt čiji je vlasnik njegova supruga, podnio prijavu za dodjelu sredstava po navedenom Programu. Istu okolnost dužnosnik je dužan objaviti na službenim internetskim stranicama Grada Belog Manastira. Na taj način skreće se pozornost gradonačelniku i zainteresiranoj javnosti na potrebu kontrole provedbe dodjele sredstava po Programu te, kad dođe do sklapanja ugovora, na potrebu provođenja nadzora nad izvršavanjem istog.

Dužnosnik je nadalje dužan, ukoliko bi se eventualno u izvršavanju ovlasti zamjenika gradonačelnika Grada Belog Manastira našao u takvoj situaciji, izuzeti se od svakog, pa i posrednog, oblika sudjelovanja u postupku dodjele sredstava po tome Programu ili kasnije postupka kontrole namjenskog trošenja sredstava.

Povjerenstvo ističe da je dužnosnik, odnosno Grad Beli Manastir kao tijelo u kojem dužnosnik obnaša dužnost obvezno prije stupanja u poslovni odnos dostaviti Povjerenstvu dokumentaciju iz koje je vidljivo jesu li i na koji način provedene upute Povjerenstva, posebice dokaz da je deklarirao navedenu okolnost te da je ista objavljena na internetskoj stranici Grada.

Povjerenstvo će potom u posebnoj odluci utvrditi jesu li upute Povjerenstva provedene na način koji omogućava izbjegavanje sukoba interesa dužnosnika i osigurava zakonito postupanje u konkretnom slučaju.

Slijedom navedenog Povjerenstvo je dalo mišljenje i uputu kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Predrag Stojanović, elektroničkom dostavom
2. Objava na internetskoj stranici Povjerenstva
3. Pismohrana